Борон-борондан ғәрәптәр хыялдарға ғәжәйеп бай, фаразлауҙарға шунса зирәк халыҡ. Уларҙың беҙҙең көндәргә килеп еткән, бөтөн донъя халҡын хайран иткән “Мең дә бер төн әкиәттәре” үҙҙәре генә лә ни тора. Ер йөҙөндәге иң бөйөк ике диндең ғәрәп ерҙәрендә барлыҡҡа килеүе лә һис осраҡлы түгел. Алда әйткәнсә, Урта Ер диңгеҙе буйы — донъялағы иң боронғо тарихлы, төрлө цивилизациялар, мәҙәниәттәр тыуған илаһи изге тараф, ил-ерҙәр үҙәге ул, асылда “Ер кендеге”.